Valtava taideteos ihastuttaa kerrostalon päädyssä Tampereella – "Maksaa saman verran kuin seinän maalauttaminen yksiväriseksi"

Tampereen Hervannassa Opiskelijankatu 21:ssa sijaitsevan kerrostalon päätyseinää koristaa nyt värikäs seinämaalaus eli muraali. Kuvassa tyttöhahmo kohoaa ilmapallolla avaruuskuvioiden ja dna-kappaleiden keskelle. Katso videolta, miltä muraali näyttää: Sunnuntaina valmistuneen taideteoksen toteutti katutaideryhmä G-REX, jonka jäsenet ovat visuaalisten alojen ammattilaisia. Maalaamisessa oli mukana kolme ammattikatutaiteilijaa, Hennakirsikka Halme ja Tomi Lastunen Tampereelta sekä Maikki Rantala Helsingistä. Halme oli yksi idean alullepanijoista ja toimi myös hankkeen tuottajana. –Tavoitteeni on saada lisää pysyvää, suuren mittakaavan ja korkean tason katutaidetta myös Tampereelle, jossa sitä ei ole ollut ainakaan tässä kokoluokassa asuinkiinteistön seinällä. Kiinteistön omistaja Tampereen vuokratalosäätiö (VTS) oli juonessa mukana. Aihe syntyi kolmen taitelijan yhteisen ideoinnin tuloksena. –Talossa asuu paljon lapsiperheitä ja lähistöllä liikkuu lapsia. Halusimme, että teos on näkyvä ja herättää ihmisten huomion. Niin siitä on myös iloa ja hyvää mieltä mahdollisimman monelle. Noin 300 neliötä Teos on kahdeksankerroksisen talon koko päätyseinän kokoinen, noin 300 neliömetriä. Seinämaalaukset ovat edullisia hankintoja moniin julkisiin taideteoksiin verrattuna. –Se maksaa saman verran kuin seinän maalauttaminen yksiväriseksi. Kustannuksia tulee erityisesti nostimista, mutta myös materiaalit ja lupakäsittelyt maksavat. Tietysti myös taiteilijoille kuuluu palkkakin tehdystä työstä. Hankkeen tukijoina olivat Taiteen edistämiskeskus (Taike), VTS ja nostinlaittimia vuokraava Cramo. Maalausurakka kesti noin puolitoista viikkoa. Hyvällä säällä töitä tehtiin aamuvarhaisesta auringon laskuun asti. Ensin seinät pestiin puhtaaksi. Maalaus tehtiin pääasiassa teloilla ja siveltimillä. Spraymaalia käytettiin vain korostamaan joitakin yksityiskohtia. –Maalaus tehdään aina pinnan ehdoilla. Seinään ei voi laittaa hengittämätöntä kuorta tai siihen soveltumatonta maalia. Kohteessa käytettiin normaaleja maalatulle betonipinnalle soveltuvia julkisivumaaleja. Seinänkokoinen muraali on niin sanottua elinkaaritaidetta. –Seinämaalauksia ei kunnosteta tai restauroida, ne kestävät seinässä niin kauan kuin maalipinta kestää ja sen jälkeen siihen voi maalata päälle uuden. Kaupunkitila on muuttuvaa. Keväällä maalausprojekti jatkuu maalaustyöpajassa talon asukkaiden kanssa. Sen järjestää lastenkulttuuriyhdistys SirkusRakkausPumPum, joka on myös mukana hankkeessa. Talon asukkaat saavat osallistua seinän alaosan maalaamiseen. Toistaiseksi ei ole varmistunut uusia projekteja, mutta ensi kesänä hyvin todennäköisesti jatketaan. –Toiveita on jo tullut paljon. Lähitalojen asukkaat ovat käyneet kyselemässä, että miten meidänkin taloomme saataisiin tuollainen, Halme kertoo. Seinänkokoista muraalia ei voi ryhtyä maalaamaan hetken mielijohteesta, sillä sitä varten pitää hakea lupa kaupungin rakennusvalvonnasta. –Luvan saaminen kesti kuukauden päivät. Pelkäsimme jo, että emme ehdi tekemään maalausta enää tänä syksynä. Kylmyys ja aamukaste rajoittivat nytkin maalaamista jo jonkin verran.